# dāna-keli-cintāmaṇi

kurvāṇaiḥ śatam āśiṣaṁ nija-nija-preyo-jayāyotsukaiḥ

svīya-svīya-gaṇaiḥ sphuṭaṁ kuṭilayā vācātituṅgī-kṛtaḥ |

gavyānāṁ nava-dāna-kalpanā-kṛte prauḍhaṁ mithaḥ spardhinor

gāndharvā-giridhāriṇor giri-taṭe keli-kaliḥ pātu vaḥ ||1||

keli-kalir ity anena vastu-nirdeśaḥ pātv iti karṇa-caṣakeṇa pāyayitvā tad-rasāviṣṭaṁ karotv ity āśīrvādaś ca vyañjitaḥ ||1||

uddāma-narma-rasa-raṅga-taraṅga-kānta-

rādhā-sarid-giridharārṇava-saṅgamottham |

śrī-rūpa-cāru-caraṇābja-rajaḥ-prabhāvād

andho’pi dāna-nava-keli-maṇiṁ cinomi ||2||

cayanaṁ kṛtvā kuṇḍalaṁ karomi yena śrotra-parisara-maṇḍanaṁ suṣṭhu sampatsyatetarāṁ iti bhāvaḥ | atra .candrābja-rajaḥ ity anena sundara-sugandhi-rasa-maya-bhakti-janakatvaṁ parāgasya jñāpatye, tathā citta-rūpa-darpaṇasya malāpasaraṇa-kāritvaṁ sundara-nayanāmṛtāñjanam ivājñāna-timira-nāśa-pūrvaka-śrī-rādhā-govinda-raho-līlā-prakāśatvaṁ ca vyajyate ||2||

sāhārākhyaṁ jayati sadanaṁ gokule gokuleśa-

bhrātā mantrī vasati sumatis tatra nāmnopanandaḥ |

tasya śrīman-nikhila-guṇavān sūnur adya subhadro

bhāryā tasyātula-kulavatī kunda-pūrva-latāste ||3||

puṣpair bhṛṅgair vividha-vihagair bhrāja-ūrvī-ruhāṇāṁ

ṣaṇḍaiḥ samyag-vilasitatame niṣkuṭe saurabhāḍhye |

khelantyoru-praṇayam anayā hanta kutrādhunā tau

kurvāte kiṁ kim iti sumukhī tatra pṛṣṭā vayasyā ||4||

tasyāḥ śrīmad-vadana-kamalāj jalpa-mādhvīka-dhārā-

syandaṁ rādhā-giri-vara-dhara-praśna-karpūra-kamram |

pītvānandocchalita-pulakojjṛmbha-sambhāvuka-śrīḥ

sa tad-vārtāṁ prathayitum athārambham utkā cakāra ||5||

śastasyārthe sva-suta-halino mitra-putrāgha-śatror

apy āsaktyā pratinidhitayā śauriṇā sanniyuktaḥ |

satraṁ kartuṁ rahasi bhagavān bhāgurir dīkṣito’bhūt

snehollāsaiḥ saha-muni-gaṇas tatra govinda-kuṇḍe ||6||

tasmin satre ruciram aciraṁ navya-gavyaṁ svayaṁ yā

dhṛtvā nītaṁ śirasi śucayo dadyur abhīra-vāmāḥ |

tābhyaḥ kāmān atha maṇi-gaṇālaṅkṛtīḥ saubhagaṁ ca

prītyā satyaṁ sadasi munayo hanta yacchanti sadyaḥ ||7||

nānā-vṛkṣair madhukara-ruta-syandi-puṣpābhiramyaiḥ

kuñja-stomair api ca paritas tādṛśair bhrājitasya |

saurabhyāḍhyaiḥ kumuda-kamalaiḥ sādhu-phullair virājat-

pānīyasya sva-kṛta-sarasas tīra-kuñje vasantī ||8||

śrutvaivaitan nibhṛta-vivṛtiṁ sūkṣmadhī-sārikāsyād

utkaṇṭhābhis taralita-manāḥ sa-priyāli-gaṇā sā |

snātvā samyag vividha-vasanair bhūṣaṇair bhūṣitā drāk

kāśmīrais tat-praṇaya-paṭalair apy alaṁ rūṣitā ca ||9||

kṛtvā pūjām atha dinapateḥ śuddha-bhāvena śuddhā

baddhākāṅkṣaṁ hṛdaya-gagane goṣṭha-candraṁ smarantī |

haimaṁ kumbhaṁ nihita-vikasad-gandha-haiyāṅgavīnaṁ

dhṛtvā prītyā śirasi calitā rādhikā svīya-kuṇḍāt ||10||

pūrvāhna eva dāna-līlā-prasaṅgaḥ syād ity atraiṣā mahā-janānumodita-prathānusartavyā | kadācid ravi-vāsare aruṇodaye brāhmaṇa-mukhāc chruta-yajña-vṛttāntā jaratī pūrvāhna-vyāpinyāṁ śukla-saptamyām eva sūrya-pūjām avaśya-kartavyatvena nirṇīya yajña-bhavane ghṛta-dānam api sva-maṅgala-nimittikam iti ca buddhā śrī-rādhāyā nandālaya-gamanaṁ varjayitvādiṣṭavatī—he kalyāṇi ! adya pūrvāhna-madhya eva sūrya-kuṇḍaṁ gatvā snātānuliptā bhāskaram arcayitvā jhaṭiti yajña-bhavanaṁ gaccha iti | tena ca śrī-rādhāyā nandālaya-goṣṭha-gamanādi-prasaṅge śrī-śyāmasundarasya darśanābhāve jāte mahotkaṇṭhitā sā śrī-rādhā-kuṇḍaṁ gatvaiva sthitā, tadaiva śārikā-mukhāt śruta-kṛṣṇa-vṛttāntā āśvastā satī snāna-pūjādikaṁ drutaṁ samācarya govinda-kuṇḍābhimukhaṁ caliteti sarvaṁ samañjasam ||10||

smitvā smitvā pathi pathi mithaḥ kurvatī kṛṣṇa-vārtām

ārtā tasyānavakalanataḥ snigdhatā śāla-bhañjī[[1]](#footnote-2) |

prema-stomollalita-lalitāṁ narma-phullad-viśākhāṁ

dṛṣṭvā dṛṣṭvā sudati mumude narma-bhaṅgyā nikāmam ||11||

gandhair bhrājat-kusuma-paṭalī-mṛṣṭa-mādhvīka-mādyad-

bhrāmyad-bhṛṅga-prakara-vilasac-chākha-śākhi-prapañcaḥ |

śaṣpaiḥ sāndraiḥ suvalita-bhuvaḥ svādu-sat-kanda-mūlā

nyañcad-dhvāna-dvija-mṛga-gaṇāś cāru-nānā-phalāni ||12||

sthāne sthāne vividha-viṭapi-kroḍa-ratnoru-vedyaḥ

sthāne sthāne parimala-valad-ratna-siṁhāsanaughaḥ |

sthāne sthāne vara-jhara-darī-sānavo bhānti yasmin

śailendraṁ sa giridhara-kara-prāptamānaṁ dadarśa ||13||

labdhvā govardhana-girim atha prāpya saurabhya-sāraṁ

śaśvat prītyā muni-vara-gaṇair datta-gavyā hutīnām |

ākṛṣṭodyat-sukha-bhara-rasenāśu gantuṁ samutkā

sthūla-śroṇī-kuca-yuga-bharān mantharā tān nininda ||14||

jñātvā tāsāṁ gamanam aciraṁ kīra-varyasya vaktrāt

smitvā narma-priya-sakha-gaṇair āvṛtaḥ sāvadhānaḥ |

śailendrasyopari parilasann udbhaṭa-śyāma-vedyāṁ

ghaṭṭī-paṭṭaṁ vidadhad atulaṁ vallabhādhīśa-sūnuḥ ||15||

gopa-rāja-nandanaḥ, etena tasya dhīra-lalita-nāyakocita-niścintatvaṁ dhvanitam |

smerāṁ surakta-paṭṭa-bhūṣaṇa-bhūṣitāṅgīṁ

mūrdhnīṁ sphurat-sa-ghṛta-hema-ghāṭīm vahantīm |

sārdhaṁ tathā-vidha-sakhī-nivahena rādhāṁ

yāntīṁ marāla-gati-cāru lalāpa paśyan ||16||

agre pūrṇa-vidhuṁ tad-antara-lasad-bandhūka-puṣpa-dvayaṁ

madhye nistala-dāḍimī-phala-yugaṁ bhaṅgyā prakāśya kṣaṇam |

man-netrasya cakora-bhṛṅga-śukatām āsādayanty adbhutā

keyaṁ mām api padminī kṛtavatī raktaṁ marālaṁ drutam ||17||

atra padminyāṁ vidhu-bandhūka-dāḍimānaṁ sarvathaivāsad-bhāve’pi tad-avasthāna-pradarśanāt tasyāḥ prathamam adbhutatvaṁ jñeyam | tathā marāla-netrasyāpi yugapac cakora-bhṛṅga-śukatva-prāpaṇe’sambhavatvaṁ pradarśyāpi dvitīyam adbhutatvaṁ jñāpitam | evaṁ cāsya śloka-ratnasya bahava eva dhvanayo niṣkāśitāḥ syur iti bodhyam |

padminī lakṣaṇaṁ, yathā rati-mañjaryāṁ (5)—

bhavati kamala-netrā nāsikā kṣudra-randhrā

avirala-kuca-yugmā dīrgha-keśī kṛśāṅgī |

mṛdu-vacana-suśīlā nṛtya-gītānuraktā

sakala-tanu-suveśā padminī padma-gandhā ||16-17||

tato nirīkṣya samyak tāṁ prema-vihvala-mānasaḥ |

sāśaṅkaṁ paṅkajākṣo’yaṁ sotkaṇṭho’varṇayat punaḥ ||18||

phulla-campaka-vallikāvalir iyaṁ kiṁ no na sā jaṅgamā

kiṁ vidyul-latikā-tatir na hi ghane sā khe kṣaṇa-dyotinī |

kiṁ jyotir-laharī sarin nahi na sā mūrtiṁ vahet tad dhruvaṁ

jñātaṁ jñātam asau sakhī-kula-vṛtā rādhā sphuṭaṁ prāñcati ||19||

iyaṁ tu pratyaṅgaṁ lāvaṇyāmṛta-laharī-vistāriṇy api vigrahavatīty aho suvismaya-karam ||19||

iyam iha na ca rādhā sā sakhībhiḥ parītā

viditam idam idānīṁ vastu-tattvaṁ vicārya |

mama sa-vidham upaiti sphāra-śṛṅgāra-lakṣmīḥ

saha-kalita-suvarṣmāliṅganādi-kriyābhiḥ ||20||

gaurī śrī-vṛṣabhānu-vaṁśa-vilasat-kīrti-dhvajā kīrtidā-

garbhāntaḥ-khani-ratna-kānti-laharī śrīdāma-puṇyānujā |

prāṇa-preṣṭha-sakhī-nikāya-kumudollāsollasac-candrikā

mat-prāṇoru-śikhaṇḍi-vāsa-vaḍabhī seyaṁ svayaṁ rādhikā ||21||

tato govindam ālokya govardhana-śiromaṇim |

smitvā cāru calāpāṅgī tuṅgavidyedam abravīt ||22||

yaḥ kalkanair[[2]](#footnote-3) dadhi-ghaṭaṁ prakaṭaṁ viluṇṭhya

nītvā pragāḍha-tamasā milito’titṛṣṇaḥ |

so’yaṁ girīndra-śikharaṁ sphuṭam āruroha

rādhe tava priya-sakho mahilaika-cauraḥ ||23||

tathāvidhaṁ tvat-kāntaṁ mahā-taskaram atirasa-pipāsuṁ jhaṭiti tvat-savidham āgamiṣyantaṁ paśyeti tasyā uddīpanāya āśvāsanāya ca pūrva-vṛttāṁ rati-līlāṁ smārayati ||23||

mūrtiṁ nirjita-nūtna-nīrada-valad-garvonnatiṁ kaiśavīṁ

sphūrjad-gopa-vadhū-dhvanad-dhṛti-camū-dhvaṁse smarodyad-gadām |

vibhrājad-giri-varya-sundara-śiraḥ-paṭṭe sphurantīṁ manāg

bhaṅgyāliṅgya dṛśā priyāli-valitā rādhāpy adhīrābravīt ||24||

kiṁ navyāmbuda eṣa bhavya-vadanāḥ kiṁ nīla-ratnāṅkuraḥ

kiṁ nīlotpala-navya-mūrtir api kiṁ kastūrikā-vibhramaḥ |

ās teṣv eṣa na ko’pi hanta yad ayaṁ nas tāpayen nirbharaṁ

tasmād gokula-candra eva bhavitā śyāmo’dbhuta-kṣmā-dhare ||25||

śyāmala-varṇa-sāmye’pi sarva-vastu-vilakṣaṇa-tāpa-dāyakatvād adbhutatvam iti vyañjitam ||25||

vijita-bha-gaṇa-dīvyat-pūrṇa-śubhrāṁśu-śobhaḥ

sakhi-nikara-vṛta-śrīr nāpi kṛṣṇendur eṣaḥ |

ayi pika-madhu-bhṛṅga-smera-mākanda-yuktaḥ

smara-nṛpatir upetaḥ svena vaḥ sandhi-hetoḥ ||26||

so’yaṁ goṣṭha-mahendra-paṭṭa-mahiṣī-vātsalya-līlākṛtiḥ

so’yaṁ gopa-mahendra-puṇya-viṭapī-prauḍhāmṛtodyat-phalam |

so’yaṁ prāṇa-vayasya-jīvita-ghaṭā-rakṣaika-dakṣauṣadhaṁ

so’yaṁ dhenuka-mardi-jīvita-jhaṣa-sphārāmbudhir mādhavaḥ ||27||

nirūpyaivaṁ śaśvad giridharam uru-prema-nivahaiḥ

tadā sāsra-sveda-snapita-śubha-varṣma-smara-vaśā |

muhuḥ kampāghāta-skhalad-acala-dīvyad-ghṛta-ghaṭīṁ

dadhārārtyā śaktyā sakhi kara-sarojena sudati ||28||

nepathyālīṁ lalita-lalitāṁ dāni-varyocitāṁ tāṁ

dhṛtvā santaṁ dhvanita-muralī-patra-śṛṅgādi-juṣṭam |

ghaṭṭī-pālaiḥ kalita-lakuṭair veṣṭitaṁ mitra-vṛndaiḥ

paśyantyas tāḥ smita-valitayā helayā cāru celuḥ ||29||

grīvā-recaka-saṁyukto bhrū-netrādi-vikāśa-kṛt |

bhāvād īṣat-prakāśo yaḥ sa hāva iti kathyate || [u.nī. 11.9]

mattās tā madhurair bhāvair madhurā madhumaṅgalaḥ |

dṛṣṭvā smitvātha sa-krodham uvāca madhumardanam ||30||

garveṇa phullam adhunā madhunātimattā

mattālibhiḥ samam amanda-balābalāpi |

gacchaty asau sphuṭam adatta-karā hi rādhā

bādhāḥ kathaṁ na hi vayasya balāt karoṣi ||31||

madhu-puṣpa-rasaṁ mardayatīti madhu-mardana-śabdasya vyutpattyā śrī-rādhikā-mukha-padma-madhu-matta-rasika-bhramaratvena tasyopanyāsaḥ, tena ca mardana-śabda-sāhacaryāt tad-adhara-pāne balātkāro’pi dhvanitaḥ ||31||

hariṁ jetuṁ śaktāṁ madana-nṛpateḥ śaktim atulāṁ

bhramad-ghaṇṭī dhvānaṁ gati-vilasitais tāṁ sa kalayan |

udañcan mārodyad-bhrama-vikṛtim āguṇṭhya kapaṭān

mṛṣā roṣād eve sphuṭam idam avādīt sahacarān ||32||

satyaṁ bravīti madhumaṅgala eṣa dhūrtā

dānaṁ nipātya mama yānti madoru-garvāḥ |

paśyādya darpam adhunā mama mitra-varga

gṛhṇāmi dānam acirād aham eka eva ||33||

śṛṅgāni vādayata bho muralīs tathālīḥ

saṁrakṣata sphuṭam itas tata eva yāntīḥ |

rādhām ahaṁ kuṭila-yauvata-varya-nāthāṁ

ruddhāṁ karomi sahasā bhujayor yugena ||34||

ghaṭṭī-pāla-sahasra-varya subala tvaṁ tāṁ viśākhāṁ haṭhād

ghaṭṭī-kuṭṭima-paṭṭa-rakṣaka sakhe citrāṁ tvam atrojjvala |

sabhya-śreṣṭha vasanta campakalatāṁ tvaṁ tuṅgavidyāṁ tathā

vartma-prekṣaka-lakṣa-dakṣa lalitāṁ tvam kokilāveṣṭaya ||35||

smerair etaiḥ sapadi parito veṣṭyamānābhir ābhir

vāg-āṭopaiḥ priya-sakha-kuleṣv āśu saṁstambhiteṣu |

raṅgair bhaṅgyā kuṭila-vacasāṁ rādhayā saṁstuto’sau

kṛṣṇaḥ kopād iva sakhi tadā garvitaṁ tām avādīt ||36||

nityaṁ garviṇi vanya-vartmani miṣāt saṅgopya gavyādikaṁ

vikrīṇāsi śaṭhe tvam atra patitā bhāgyena haste’dya me |

tvāṁ baddhvoru-manoja-rāja-purato neṣyāmy avaśyaṁ tathā

prītyā yacchati mahyam eva sa yathā tāruṇya-ratnāni vaḥ ||37||

ās tvad-vidhān apy abalā-gaṇān

kiṁ neṣyāmi tasyoru-nṛpasya pārśve |

dāsyāmi śikṣām aham eva sākṣāt

tad-advitīyo vraja-pattane’smin ||38||

badhnāmi tūrṇam anayā vana-mālayā tvāṁ

mathnāmi hanta daśana-cchadam atra dantaiḥ |

sandārayāmi kucayor yugalaṁ nakhāstrair

dānaṁ na cej jhaṭiti yacchasi caurike tvam ||39||

itthaṁ prajalpa-rabhasāt tarasā tadīya-

raktāmbarāñcalam analpaka-cañcale’smin |

dhartuṁ samicchati ruṣā paruṣākṣaraṁ taṁ

cañcad-dṛg-añcala-kalā sukalā lalāpa ||40||

dūreṣu tiṣṭha na hi māṁ spṛśa dhṛṣṭa dhūrta

yāntīṁ suyāga-bhavanaṁ vratinīṁ pavitrām |

spṛṣṭāṁ tavādya marutāpi madīya-gavyaṁ

śyāmībhavan na bhavitā śubha-yajña-yogyam ||41||

kāmārṇavocchalita-gharma-jalābheṣekaiḥ

śuddho’smi kiṁ na kila paśyasi dīrgha-netre |

tasmāt tvayā saha mahojjvala-nāma-satraṁ

kartuṁ lasāmi samayā śubha-dharma-patnyā ||42||

tava netrasya dīrghatvāt darśanaucityam asti, tathāpi na paśyasīty aho āścaryam ||42||

etāṁ vayasya mṛdu-hṛdya-vacaḥ-prabandha-

raṅgaiḥ surañjitatarāṁ nitarāṁ vidhāya |

dānaṁ gṛhāṇa nijam āśv iti kokiloktam

āśrutya sa-smitam ananta-vicitra-līlaḥ ||43||

yad vā, hṛdi kṛtvā mṛdu yathā syāt tathā avacaḥ-prabandha-raṅgaiḥ vāg-vihīnāśleṣa-kautukaiḥ ||43||

savyaṁ kareṇa subhaga-savya-kaṭau nidhāyā-

savyena kṛṣṭa-paṭa-sṛṣṭa-mukhārdha-guṇṭhām

śīrṣṇi sphuran-nava-ghṛtojjvala-hema-kumbhāṁ

bhaṅgyā bhramat-smita-dṛśaṁ sa jagāda rādhām ||44||

ghaṭṭī-kuṭṭima-sṛṣṭa-paṭṭa-nikaṭe rādhe ghaṭīṁ sthāpaya

prodyat-saurabha-sadma-padma-pavanaiḥ śrāntiṁ kṣaṇaṁ vāraya |

dīvyan-navya-sugavya-dāna-vilasal-lekhaṁ muhuḥ kāraya

krūrasyāli-kulasya dānam acirād ārāt svayaṁ dāpaya ||45||

āgaccha he lipi-pate madhumaṅgaleha

pañjiṁ paṭhan dṛḍha-matiḥ kuru satya-lekham |

utkoca-lobha-bharato yadi nāśayes tvaṁ

dravyāṇi me kila tadā bhavitāsi daṇḍyaḥ ||46||

āgaccha kaccham avadhehi vidhehi lekhaṁ

dānaṁ nu dehi na hi dehi kaliṁ hi rādhe |

vīṭīṁ ca bhuṅkṣva sarasaṁ kuru vaktra-bimbaṁ

puṇyāham ācara puraḥ samayaḥ śubho’yam ||47||

yasya yan niyata-dānam amuṣya

vastunaḥ sudṛḍham ucyate mayā |

tat tad eva kila likhyatāṁ tvayā

yatnato likhana-śūra vayasya ||48||

gavyasya bhavya-vadane prati pātram atra

dānaṁ kila prati janaṁ vraja-sundarīṇām |

vṛndāni pañca vilasan-nava-hīrakāṇāṁ

yat saubhagādikam alabhyam anena labhyam ||49||

līlā-vistāriṇīṁ vande sakhīṁ śrī-lalitāhvayām |

yat-kṛpayā pravṛtto’yaṁ mūko’pi raho-varṇane ||

saubhagādikaṁ samṛddhi-gauravādikam ||49||

sīmanta-kānti vilasan-nava-rāga-valgu-

sindūrayos tapana-kānta-maṇīndra-lakṣam |

veṇī-varālaka-kulojjvala-kajjalānāṁ

gārutmatendra-maṇi-mañjula-lakṣa-yugmam ||50||

atra pūrvārdhe sīmanta-kānti-sindūrayor anupamayor nyak-kṛta-lakṣa-sūrya-kāntayor dānatvena rasika-mukuṭa-maṇir utkaṭa-lālasaḥ śyāmasundaraḥ kaṭākṣa-bhaṅgyā tat-tad-bhoga-viśeṣam eva prārthayati | parārdhe’pi marakatendra-nīla-mañjula-maṇi-vinindi-veṇy-alaka-kajjalānāṁ viśeṣa-bhoga eva bhaṅgyā prārthitaḥ |

atredaṁ boddhavyaṁ—dāna-ślokeṣu prāyaśaḥ upameyopamāyā dṛṣṭatvāt tasyāś ca upameya-bhūtasya vastu-jātasya upamāna-vijayi-vyatireka-mukhena varṇanaucityāt sarvatraivopameyasya māhātmyātiśayas tathā rasa-camatkārāvahatvaṁ ca sūcyatetarām iti | yad uktam alaṅkāra-kaustubhe—

upamānasya nindāyām ayogyatve niṣedhataḥ |

upameyasya praśaṁsā sopameyopamāparā || [a.kau. 235]

svarṇārdha-candra-nibha-bhāla-talasya subhru

śubhrāṁśu-kānta-maṇi-lakṣam atuccha-śobham |

kastūrikā-racita-bhāla-viśeṣakasya

gārutmatair ghaṭita-candramaso’rbudāni ||51||

atra pūrvārdhe atyujjvala-lakṣa-candra-kānta-tiraskāri-lalāṭārdha-candrasya svasya lalāṭa-stha-candana-candreṇa saha sammilana-rūpa-bhoga-viśeṣa eva svābhilāṣaḥ | parārdhe śrīmatyāḥ kapola-deśa-stha-mṛgamada-racita-patra-bhaṅgaiḥ saha nāgara-varasyāsīma-lālasā-bharasyendranīla-nibha-kapola-stha-candana-bindubhir milanam eva svābhīpsitam iti bodhyam ||51||

bhrū-yugmakasya kuṭilasya śarāsanāni

san-nīla-ratna-racitāny ayutāni pañca |

karṇa-dvayasya rucirasya manojña-navya-

vaidūrya-maurva-dṛḍha-sad-guṇa-puñja-puñjāḥ ||52||

śrutir na ca jagaj-jaye manasijasya maurvī-latā iti jagannātha-vallabhe | vaidūrya-maṇi-vinindi-karṇa-yugalasya mahā-vilāsa-kālīnāḥ śītkāra-bhūṣaṇa-śiñjita-kala-bhāṣaṇādaya eva bhaṅgī-viśeṣeṇa prārthitā ||52||

kāmaṁ kaṭākṣa-viśikhasya suparṇa-ratna-

san-nirmitā daśa-lakṣāṇi śarāḥ sutīkṣṇāḥ |

akṣṇor yugasya subhagasya masāra-sāra-

nīlotpalāni niyutāni yutāni gandhaiḥ ||53||

atra pūrvārdhe dhikkṛta-marakaṭa-nirmita-sutīvra-śarāṇāṁ dānatvena viśeṣa-surata-bhoga-sādhakāni aṅgāni bhaṅgyā’bhilakṣyante | yad uktam alaṅkāra-kaustubhe—

ehīti pṛṣṭaga-sakhīkṣaṇa-kaitavena

vyāvṛtya yo mayi tayā nihitaḥ kaṭākṣaḥ |

pratyastravan mama kaṭākṣam avāpya śānto’py

antar bibheda sa nikṛtta-śarārdhavan me || [a.kau. 5.18] iti |

parārdhe ca indranīla-maṇi-jaṭita-nīlotpala-mardī nayanayor dānatvena sva-nayana-milanādi-bhoga-jātaṁ nayana-bhaṅgyaiva prārthitam ||53||

kārtasvarair ghaṭita-kīra-kiśora-cañcū-

puñjaḥ prakṛṣṭa-tila-puṣpa-sunāsikāyāḥ |

sad-gaṇḍayor madhura-kāñcana-darpaṇānāṁ

vṛndaṁ nava-sphaṭikato’py ati-cikkanānām ||54||

pūrvārdhe dhikkṛta-svarṇa-jaṭita-śuka-cañcū-rūpāyāḥ, tila-puṣpa-vijayinyāḥ kandarpādbhuta-tūṇa-yuga-yuta-nāsikāyāḥ suratottha-parimalāsvādanādikaṁ nāsikā bhaṅgyā sūcitam ||54||

sarvopamā-mahima-mardi-mukhasya pūrṇa-

śubhrāṁśu-lakṣam atha phulla-saroja-lakṣam |

uddāma-dhāma-maṇi-darpaṇa-lakṣam atra

sauvarṇam eva cibukasya ca ratna-puñjaḥ ||55||

asaṅkhyāta-pūrṇa-candra-praphulla-kamala-maṇi-darpaṇādi-vijayinaḥ atulanīyasya mukhasya dānatvena cumbanādi-mahotsava-rūpaṁ paramānanda-jātaṁ mukha-bhaṅgyā samprārthitam | yad uktam alaṅkāra-kaustubhe—

aṅkāṅki sūvalanaṁ karākari manaḥ-saṁvāda-saṁvedanaṁ

karṇākarṇi vṛthā-kathāsu yugapac cumbāḥ śataṁ gaṇḍayoḥ | [a.kau. 5.22] ity-ādi |

tathā ratna-puñja-tiraskāri cibukasya ca bhaṅgī-krameṇa tāruṇya-ratnāsvādo vā sparśa-sukha eva vābhipretaḥ ||55||

bimbādharasya madhurasya surāga-padma-

rāgaika-padmam iha padma-vara-prabhāyāḥ |

sampakva-dāḍima-phalojjvala-bīja-nindi-

dantāvaleḥ śikhara-lakṣam adṛṣṭa-kakṣam ||56||

pūrvārdhe lakṣa-padma-rāga-vinindi bimbādharasyātulanīya-sudhāsvādanam eva sva-rasanā- bhaṅgyā prārthitam | parārdhe śikhara-māṇikya-vijayi-dantāvaler dānaṁ tu vaiparītyena svādhara-daṁśanas tathā svābhiyoga-prakāśanāya śrī-rādhayā kṛta-svādhara-daṁśa-rūpāpūrvāsvāda viśeṣa eva vā bhaṅgyābhilakṣitaḥ ||56||

so’yaṁ tvad-vadanāravinda-cibuke kastūrikā-kalpitaḥ

samyak sundara-bindur indu-vadane niḥsaṅga-bhṛṅgo mataḥ |

sa smerāṁ mama dṛṅ-milan-madhukarīm āliṅgatu premataḥ

satyaṁ dānam idaṁ priye nahi paraṁ kiñcin mayā yācyate ||57||

mṛgamada-bindoḥ nirantara-sva-dṛg-gocarī karaṇam eva mahā-surata-lāsyoddīpakam iti spaṣṭoktyābhiyācitam ||57||

gānāmṛtābdhi-pariveṣaṇa-dakṣa-darvī-[[3]](#footnote-4)

divyātirakta-rasanā-ramaṇīyatāyāḥ |

karpūra-sāra-parivāsita-navya-hṛdya-

mādhvīka-pūrṇa-caṣakāvalir adya sadyaḥ ||58||

saṅgīta-sudhā-pariveṣaka-rasanāyāḥ dānaṁ tu vaiparītyena śrī-rādhā-mukhāravindasya param āsvādya sīdhunā sva-mukha-caṣakasya pūrṇīkaraṇādikam iti mukha-bhaṅgyā jñāpitam ||58||

phullībhavat-smita-lavasya sutāra-mañju-

muktā-phalair vihita-kairava-koṭir addhā |

pīyūṣa-sāra-paripūrita-śātakumbha-

kumbhāyutaṁ masṛṇa-mañjula-jalpitasya ||59||

pūrvārdhe ananta-vilāsa-sampādaka-sāmagrībhiḥ saha vartamānāyāḥ śrī-rādhāyāḥ sakāśaṁ svasya maugdhyāviṣkāreṇa vā sva-sanmukhaṁ samupasthāpitasya nikhila-bhogya-vastu-jātasya yathātyatham āsvādane nāgara-śekharasyāpy anaipuṇya-darśanād vā śrīmatyāḥ parama-madhura-smita-lavasyodreka eva bhaṅgyā prārthitaḥ |

parārdhe tad-avasthāyāṁ mithaḥ kala-bhāṣitaṁ vā śrama-vijaḍitam ardha-sphuṭa-vākya-jātaṁ vā parama-madhurātvenāsvādanīyam iti bhaṅgyā svābhilaṣitaṁ jñāpitam iti dik ||59||

śabda-grahoccalita-sundara-śātakumbha-

tāṭaṅkayor masṛṇa-cumbaka-ratnam ekam |

nāsāgra-lagna-nava-kāñcana-tantu-baddha-

muktā-phalasya ruci-visphuritārka-mālāḥ ||60||

śabda-grahau karṇau | pūrvārdha ayaskānta-maṇi-vijayinoḥ cāñcalyamānayoḥ karṇa-tāṭaṅkayor dānaṁ tu vilāsa-viśeṣāvasthāyāṁ gaṇḍa-deśe mṛdu-cumbanādikaṁ svābhipretaṁ mukha-bhaṅgyā jñāpitam |

parārdha atyujjvala-sphaṭika-vijayino nāsāgra-bilan-muktā-phalasya dānaṁ tu vaiparītyena muktā-phalasya sundara-nartana-darśanam eva bhaṅgyābhikāṅkṣitam ||60||

surabhi-vadana-raṅge mugdha-gandhaṁ yadā te

sphurita-mṛdula-cālaṁ cāru tāmbūlam utkam |

naṭati lalita-raṅgais tasya dānaṁ tadānīṁ

naṭana-bhuvi mad-āsye’py āśu sannartayeti ||61||

atra prāṇeśvary-ānana-candraga-sudhā-digdha-sañcarvita-tāmbūlānāṁ muhur āsvādana-viśeṣa eva prakaṭaṁ parimṛgyate ||61||

kambu-śriyā kalita-kaṇṭha-varasya hema-

śaṅkhāvalir valita-valgu-bhuja-dvayasya |

svarṇollasan-masṛṇa-mañju-mṛṇāla-pālir

vaidūrya-paṅkaja-tatiḥ karayor dvayoś ca ||62||

atra hema-śaṅkhāvali-vinindi-kaṇṭhasya vilāsa-viśeṣāvasthāyāṁ sva-bhuja-dvandvena veṣṭanam eva bāhu-bhaṅgyā dyotitam | tathā suvartulasya bala-śālino vā bāhu-dvayasya vaiparītyena parirambhaṇādikaṁ sambhoga-jātaṁ samprārthitaṁ tathā karābhyām puruṣāyita-bhāvena tayā sva-vakṣoja-manthanaṁ vā tasyāḥ kuca-mardane anipuṇasya svasya hastopari tad-dhasta-yugalaṁ nidadhatyāḥ priyatamāyāḥ upary-adho-bhāvenaivāṅga-dvayasyāsvāda-viśeṣo vā bhaṅgyā samprārthitaḥ ||62||

hastāṅgulī samudayasya manoharasya

gandhonnataḥ kanaka-bandhura-gandhaphalyaḥ |

pṛṣṭha-sthalī-puraṭa-sundara-paṭṭikāyāḥ

kuñje prasūna-śayane svapanādi-keliḥ ||63||

gandhaphalyaḥ campaka-kalikāḥ | pūrvārdhe sugandha-kanaka-campaka-vinindi-hastāṅgulībhiḥ puruṣāyitena nakhāṅka-dānādi-sambhoga-nicayaḥ bhaṅgyā prārthitaḥ |

parārdhe pṛṣṭhāpṛṣṭhī śayānayor mānavatyoḥ śvāsa-praśvāsādi-prasaṅgaiḥ sparśa-sukha-viśeṣa eva vā vilāsa-viśeṣāvasara-smāra-pṛṣṭha-stha-nakhāṅka-kajjalādi-cihna-yukta-bhoga-viśeṣo vātra svābhilāṣaḥ ||63||

matta-dvipendra-mada-gandhita-kumbha-yugma-

garva-prahāri-kuca-kumba-yugasya tasya |

haimāni mañju-mukhi dāḍima-bilva-tāla-

sad-dhāma-nistala-lalāma-phalāni lakṣam ||64||

 etad bhogas tu bahudhā sampadyatetarām iti kati khalu lekhyā | matta-kari-rāja-mādaka-dāna-vāri-gandhi-kumbha-yugātiśāyinoḥ suvṛtta-kucayor api mṛgamada-kuṅkumādi-yuktatvena mahā-mādakatva-vidhāyaka-bhoga-viśeṣa eva vā kauṭilya-lalita-yuktāti-surasanīya-kucākṣepo vātra spṛhaṇīyaḥ | yad uktam ujjvale—

citraṁ cira-sparśa-sukhāya cūcuke

kurvantam akṣipram iyaṁ calekṣaṇā |

svinnāṅgulīkaṁ pulakāñcita-śriyā

savyena cikṣepa kucena keśavam || [u.nī. 14.106][[4]](#footnote-5)

evaṁ viśākhānandada-stotre’pi draṣṭavyam—

mañju-kuñje mukundasya kucau citrayataḥ karam |

kṣapayantī kuca-kṣepaiḥ susakhya-madhunonmadā || (102) iti ||64||

madhyaṁ keśarī-varya-madhyam iva yaj jyāyo rasasyāspadaṁ

vādyat-kiṅkiṇi-rakta-vastra-vilasad-baddhaṁ balī-ḍorakaiḥ |

tasyorūtkaṭa-dānam apy uru-nṛpād yatnair mayā gopyate

yady ādau tava nīvi-bandhana-maṇiṁ gūḍhaṁ kare me’rpayeḥ ||65||

iyaṁ nīvī rādhe nija-niviḍa-bandhaṁ davayitum

bhavad-bhītyā bhaṅgyā mayi vitanute yācana-vidhim |

tathā taṁ tūrṇaṁ tvaṁ davaya madanendūdaya-kṛte

yathāsau tuṣṭyā te karam uru-kaṭau no racayati ||66||

yad vā, tava karaṁ viparīta-vilāsena naḥ [mameti vaktavye bahu-vacanam ātmanaḥ ānandātiśayena guruṁ-manyatvāt] uru-kaṭau viśāla-kaṭi-deśe racayati yojayati iti sarvatraiva svābhilāṣaḥ sphuṭaṁ varīvarti | asāv iti madana-candraṁ kāmukāḥ kāminī-mayam iti nyāyena diśi vidiśi sphurantam aṅgulyā nirdiśyate ||66||

nābhi-sphurad-dhrada-tad-utthita-roma-pāli-

vyāliḥ śiraḥ-sphurita-ratna-sunāyakānām |

vaidūrya-mañjula-masāra-varābja-rāga-

ratnāni tāni niyutāni nava-krameṇa ||67||

vaidūryāśma-sāra-padma-rāga-vinindi nābhi-sarovara-tad-uttha-roma-rāji-sundara-nāyaka-maṇīnāṁ ca dāna-rūpeṇa tat-tat-sthāna-sparśa-darśanādikaṁ svābhilaṣitaṁ bhaṅgyā sūcitam ||67||

san-nīla-paṭṭa-paṭa-rañjaka-mañju-kāñci-

sañcāra-cāru-caṭulocca-nitambakasya |

samprollasat-puraṭa-pīṭha-navārbudāni

dānīndrakasya mama yogya-varāsanāni ||68||

atrāti sundara-nitambasya dānatvena nṛtyāvasare vā vilāsa-viśeṣe vā rati-līlā-vinoda eva bhaṅgyā prārthitaḥ ||68||

uru-dvayasya kanakaiḥ kṛta-cāru-rambha-

stambhāvalir dalita-sat-karabha-prabhasya |

mañjīra-mañjula-raṇac-caraṇāravinda-

dvandvasya rakta-maṇi-nirmita-pallavāli ||69||

pūrvārdhe suvartulayos tathā krama-kraśima-yutayoḥ kari-kara-vijayinor uru-yugasya bhoga-viśeṣa evābhilakṣitaḥ | parārdhe padma-rāga-yukta-pallava-vinindi-caraṇa-padmayoḥ dānaṁ viparīta-vilāse svābhāvike vātidhīreṇa śabdāyamānasya mañjīrasya sumadhura-dhvanibhiḥ paripuṣṭa-surata-vitānam eva ||69||

smara-rasa-maya-rājat-kṣīṇa-tundasya tasya

ruciratara-taraṅga-prāya-tiryag-valīnām |

ayi tad-anubhavākhyaṁ ratna-yugmaṁ nakhānāṁ

udayad-aruṇa-candra-jyotiṣāṁ ratna-candrāḥ ||70||

pūrvārdhe kṣīṇodara-valīnāṁ ca vilāsa-viśeṣe darśana-sparśanādikam anubhava-jātaṁ kāṅkṣitam | parārdhe vaiparītyena prāṇeśvarī-pāda-pallava-śekhareṣu līlā-svayaṁvara-rasa-lābha evātivāñchitaḥ ||70||

phulla-kāñcana-samudgaka-garva-

dhvaṁsinos tava vareṇya-jānunoḥ |

kāñcana-prakaṭitāṁ kaṭa-koṭiṁ

kāñcana-prakaṭa-dānam anayā ||71||

galita-suvarṇa-sampuṭa-vijayi-jānu-yugasyātula-madana-rasa-mādhurī-paripoṣita-līlā-vilāsādikam atrābhilakṣyam ||71||

hārādy-alaṅkṛti-cayasya manojña-rāśmes

tvat-sparśa-ratnam atulaṁ mṛdu-kaṇṭha-lagnam |

tvat-kiṅkiṇī-valaya-nūpura-nikvaṇānāṁ

kāmaṁ mahonnata-maṇi-dvayam eva hṛdyam ||72||

yathā sparśa-maṇi-sparśena kṛṣṇāyasam api svarṇa-varṇaṁ dadhāti, tathā śrī-rādhā-kaṇṭha-lagnaḥ sann api svasya kṛṣṇa-varṇaṁ vihāya nibhṛta-nikuñja-mandire vilāsa-viśeṣe gaurī-bhavanaṁ saṁprārthitam ||

vyākhyāntaraṁ saṅgacchate, tad yathā—hṛdyaṁ tasyāḥ hṛdi-sthaṁ mahonnata-vakṣoja-maṇi-yugalam eva muhur muhur āsvādituṁ sākūtaṁ parimṛgyate ||72||

san-nīla-rakta-vasana-dvaya-kañcukānāṁ

prodyat-pravāla-nava-mañju-masāra-mālāḥ |

tvac-chārikā mṛga-vadhū mahatī mayūrī

līlābja-nartana-tater vara-ratna-koṭyaḥ ||73||

pūrvārdhe indranīla-garva-dhvaṁsi-nīla-vasanasya pravāla-dyuti-hāri-rakta-vastrasya tathā kañcukasya ca dānaṁ vilāsa-viśeṣāvasthāyām etat-trayāṇāṁ sva-kare samarpaṇam eva bhaṅgyā prārthitam |

parārdhe kasyacit svābhīṣta-maṅgala-śrī-aṅga-viśeṣasya darśana-sparśanādi-rūpaṁ sambhoga-jātaṁ bhaṅgyā prārthitam iti jñeyam ||72||

kāntyā yasya kṣiti-vana-giri-grāma-lokāḥ samastāḥ

sākṣāj jātāḥ subhaga-vadane hanta jambūnadābhāḥ |

tasya bhrāmyad-dyuti-bhara-valad-gandhaphaly-āvalīnāṁ

jaitrasyoccaiḥ kanaka-girayo gaura-varṇasya koṭyaḥ ||74||

jaitrasya jayinaḥ | atra kanaka-girayaḥ ity anena śrī-rādhā-vakṣoja-yugalasyābhīkṣṇyena āsvādana-dānam eva sūcitam ||74||

gaurāṅgānāṁ kamala-ghusṛṇa-prāya-saurabhya-sindhor

vātenāpi vraja-vanam idaṁ vāsitaṁ tanvatas te |

etasyānyat kim api na mayā dṛśyate dāna-yogyaṁ

yātāyātaṁ kuru sakhi sadā dānam etan madīyam ||75||

masṛṇa-ghusṛṇa-carcā-cāru-kastūrikodyan-

makara-kamala-vallī-patra-bhaṅgādikānām |

rati-vitaraṇa-śūrais tat-tad-āmoda-pūraiḥ

parimalaya mad-aṅgaṁ nityam ity eva dānam ||76||

caraṇa-kamala-lākṣāśliṣṭa-saubhāgya-mudrā-

taṭir ativalate yā hāriṇī hanta tasyāḥ |

mad-urasi nakharāgrair ardha-candrān parārdhaṁ

vitara padaka-varyān dānam ārād varoru ||77||

atra vilāsa-viśeṣāvasare kara-nakha-samarpaṇam eva bhaṅgyā prārthitam ||77||

dhvānair yasya vipakṣa-lakṣa-hṛdayotkampādi-sampādakair

ā vaikuṇṭham ajāṇḍā-pālir atulānandaiḥ pariplāvitā |

prītyā tasya ramādi-vandita-ruteḥ saubhāgya-sad-dundubher

dānaṁ kañja-maranda-sundarataraṁ gānaṁ tavānandade ||78||

nāma svastyayanaṁ yad atra vilasat-pīyūṣato’pi priyaṁ

rādheti prathitaṁ samasta-jagatī-romāñca-sañcārakam |

tasyāmūlyatarasya dānam aparaṁ yogyaṁ kvacit kiṁ bhavet

tasmād ujjvala-keli-ratnam atulaṁ rādhe mamādhīyatām ||79||

dīvyan-mati-prathita-kīrti-tati-pragāḍha-

citta-prageya-guṇa-geya-guṇotkarāṇām |

san-mauktika-pravara-hīraka-cāru-nīla-

ratnojjvalad-vividha-ratna-kulāni kāmam ||80||

prakarṣeṇa geyaṁ guṇaṁ yāsāṁ tāṁ pragāḍha-cita-prageya-guṇāḥ umāi-ramaṇyaḥ [umādi-ramaṇī-vyūha-spṛhaṇīya-guṇotkarām (9) iti kārpaṇya-pañjikāyām uktatvāt] tābhir api geyaḥ yaḥ guṇānām utkaraḥ | atrāsamordhva-gaurava-mādhury-pūrṇa-mati-kīrti-guṇa-samūhānāṁ tat-tad-āsvāda-pracūrāḥ kalā-vilāsā eva bhaṅgyā prārthitāḥ ||80||

mādyan-mataṅga-gati-nindi-gater anaṅga-

raṅgasya saṅga-vidhaye kila lagnikāyāḥ |

tāroru-mauktika-marāla-varālir āli

māṇikya-pālir atha te kara-cālanānām ||81||

mada-matta-kari-vijayinaḥ tathā muktā-maya-marāla-gati-garima-hāriṇaḥ sauṣṭhava-bhara-paripoṣita-sundara-gamanasya abhisārādi-samaye vibhramādi-vaiśiṣṭya-darśanākāṅksā sūcitā pūrvārdhe | uttarārdhe tu vilāsa-viśeṣe svāṅge tat-kara-vāraṇādi-rūpa-bhoga eva svābhilāṣaḥ ||81||

āyur-yaśo-jaya-vivardhana-randhanodyad-

uddāma-sauṣṭhava-bharasya tu kalpitaṁ me |

kāyastha-vartanatayā madhumaṅgalāya

nityaṁ suśaṣkuli-sukuṇḍalikādi-dānam ||82||

atra randhanāvasare visrasta-vasana-bhūṣaṇāder hetoḥ paramojjvalānāvṛtāṅga-śobhā sandarśanam eva svābhilāṣaḥ ||82||

saundarya-hrī-vinaya-paṇḍitatā-suguṇa-

vaidagdhya-sad-guṇa-tater bhavad-āli-vargaḥ |

duḥsādhya-māna-vikṛter lalitā tvad-ālī

tvat-prīti-narma-śubha-karma-tate viśākhā ||83||

kāntyātinindita-ramā-śata-lakṣa-kāntes

tvad-vigrahasya bhavati sudatīṣv amūlyā |

lakṣmī-sahasra-śatato’py atiramya-goṣṭha-

rāmā-śiro-vara-maṇes tava vigraho’sau ||84||

atrānyonyopamā | yad uktam alaṅkāra-kaustubhe—viparyāsa upameyopamā dvayoḥ [kārikā 234] | tena ca vigrah-tadvatyoyabhedenoktatvād ramaṇecchu-śata-lakṣa-kāminī-vijayi-kānti-śīlasya vigrahasya vā tat-kānti-yuktāyāḥ vā nigūḍha-sambhogātiśayaḥ parihāsa-bhaṅgyā prārthitaḥ | yatra gāḍha-vilāsa-vibhrāntau sampariṣvaktau bāhyāntara-saṁvedana-rahitau yugala-kiśorau paramānanda-rasa-nimagnau virājatastamām ||84||

tad-vākyam ittham adhikaṁ madhuraṁ niśamya

rādhā tiraskṛta-sudhātula-sindhu-garvam |

utphulla-kopa-lalita-smita-narma-ramyaṁ

bhaṅgyā lalāpa kuṭilaṁ kuṭilaṁ nirīkṣya ||85||

yāsyāmy ahaṁ nahi pathā rata-hiṇḍakena

sandūṣitena nitarāṁ sakhi tena tena |

itthaṁ mad-uktam api naiva niśamya garvād

ānīya mām iha dadau lalitā kare’sya ||86||

atra śrī-rādhāyāḥ kilakiñcita-bhāvodgamo draṣṭavyaḥ | yad uktam ujjvale—

garvābhilāṣa-rudita-smitāsūyā-bhaya-krudhām |

saṅkarī-karaṇaṁ harṣād ucyate kila-kiñcitam || [u.nī. 10.44]

utphulleti harṣākhya-sthāyi-bhāvasya, laliteti svābhilāṣasya kuṭilam ity asūyā-garvayoḥ, kopa-smite tu vyakte | evam anyad dvayam apy unneyam ||

evaṁ nigadya sahasā saha sā sakhībhir

vāmyena kāmyam api tat-kṛta-narma-śarma |

sannindya vandya-vadanā vidhunā vrajantī

ruddhā balena vidhunā vidhunā vrajasya ||87||

śrutvā mukunda-madhura-smita-sikta-narma-

marma-prabandham atulaṁ kim api smitākṣī |

antaḥ-sphurat-sukha-bharaṁ pracuraṁ ruṣeva

saṁruddhya hṛdyam adhikaṁ lalitā lalāpa ||88||

kasyāpi goṣṭha-nagare dadhi-dugdha-dāna-

vārtāpi na śruta-carī kim u dṛṣṭa-pūrvā |

cillābha[[5]](#footnote-6)-varga-patinā yad anena sṛṣṭam

etat tu vallava-vadhū-kula-luṇṭhanāya ||89||

etasya kṛṣṇa-bhujagasya kaṭhora-bhogāt

sakhyo yadi svam avituṁ param icchataitat |

gatvā vrajendra-gṛhiṇī-purato yaśo’sya

saṅgīyatāṁ tyajati vaḥ sukhito yathaiṣaḥ ||90||

svābhiyoga-pakṣe tu—kṛṣṇasya kāma-maya-vilāsāvalim āśritya yadi sva-rakṣaṇe yuktiṁ kuryāta, tadā yaśodāyā nagarataḥ anyatra vanādau gatvā asya keli-vilāsādi-yaśo-rāśiṁ tathā gāyata, yathā tenoddīpitaḥ ayaṁ yuṣmābhiḥ saha yatheccha-vihārādikaṁ kurvāṇaḥ sātiśaya-sukham anubhavan yuṣmān sva-sva-gṛhebhyaḥ prerayati ||90||

rādhā hṛd-ākūtam agādham īṣad-

vyaṅgena vijñāya mukunda ārāt |

pratyekam alpa-smitam atra kṛtvā

jagāda bhaṅgyā lalitādikās tāḥ ||91||

vidyā-cayasya tava sundari tuṅgavidye

pratyekam eva kila lakṣa-suvarṇa-dakṣam |

yat tena tena bhavatī vraja-yauvataṁ taj

jitvā sphuraty anudinaṁ mada-darpa-dṛptā ||92||

atrāṅga-pratyaṅgānāṁ sambhoga-lālasā sūcitā ||92||

citrā sucitra-mṛdu-manda-vacaḥ-prabandho

hṛdyo na kasya tava sundari bhūtale’smin |

no cet kathaṁ tam avagamya budhaḥ sudhāyā

mādhuryam apy anudinaṁ hi tiraskaroti ||93||

asmād amuṣya madhurasya na ko’pi dāna-

yogyaḥ padārtha iha bhāvini dṛśyate yat |

tasmād idaṁ mṛdula-mañjula-mṛṣṭa-divya-

bimbādharāmṛtam idaṁ smita-candra-gandhī ||94||

prāṇāli campakalate tava vahni-tapta-

jāmbūnada-sphurita-campaka-kampi-kānteḥ |

śyāmaṁ mad-aṅgam ucitaṁ muditā tayaiva

san-mālayā madhurayā kila maṇḍayeti ||95||

yat te mukhasya madhu tan madhurāṅgi narma-

karpūra-vāsitataraṁ rasa-digdha-mugdham |

tasyaiva durlabhatarasya paraṁ viśākhe

dānaṁ tvam eva niyataṁ na paraṁ trilokyām ||96||

vaidagdhya-narma-rasa-lāsya-vilāsa-hāsa-

saundarya-sad-guṇa-tater lalite paraṁ te |

mānoru-śikṣaṇa-vicakṣaṇatādi-kūṭa-

kāṭhinya-kauśala-parityajanaṁ hi dānam ||97||

sudhā-nidhi-sudhā-bharaiḥ kṛta-vicitra-sat-kuṇḍikā-

spṛhā-śata-visarjaka-sphurita-mādhurī-bindukam |

tayor vraja-vilāsinor madhura-keli-vārtā-sudhāṁ

dhayanty api sahasraśaḥ sumukhi naiva tṛptiṁ labhe ||98||

kuṇḍalīti pāṭhe—sudhā-prācuryotthita-vividha-gabhīrāvarta-spṛhā-lakṣāṇāṁ partyājakam ity arthaḥ ||98||

tasmāt punaḥ punar imaṁ kathayaiva vārtām

ity adya kundalatayā pratibhāṣyamāṇe |

santoṣa-sāgara-nimajjana-phulla-roma-

premārdra-vāg vidhu-mukhī sumukhī babhāṣe ||99||

tadā tad-uktākhila-dāna-vastu-

jātaṁ niśamyātikuleṣu teṣu |

hasatsu sarveṣu ca tuṅganarmā

smitvā sphuṭaṁ vācam uvāca goṣṭhyām ||100||

vittāni yāni madhumaṅgala yācitāni

tāny āśu neṣyatha kathaṁ bata durbalāḥ stha |

tasmād gṛhāt śakaṭa-yūtham ihānayadhvaṁ

śūroṣṭra-sad-vṛṣabha-loka-kharāṁś ca voḍhum ||101||

tat kṛṣṇa-narma-lapitaṁ lalitaṁ niśamya

thutkāra-kārakam apīndu-sudhā-pravāhe |

ānanda-saṁsphurita-sāttvika-bhāva-bhāram

āguṇṭhya vāmya-madhura-madhurāyatākṣī ||102||

śrīmad-goṣṭha-vaneśvarī-rasa-kalā-līlojjvalan-nāgarī

bhrājad-goṣṭha-mahendra-nandana-mano-māṇikya-pāṭaccarī[[6]](#footnote-7) |

prodyat-puṣpa-dhanuḥ-prabandha-vividha-vyākāra-vāg-īśvarī

gāndharvā giridhāriṇā vivadate vāṅ-nṛtya-vidyā-dharī ||103||

svāmin nu dāsa-vanitā na vayaṁ bhavāmaś

candrāvalir na ca vayaṁ na ca padmikā te |

yad gūḍha-ghora-gahane miṣataḥ karasya

saṁluṇṭhanāya bhavatā bata rakṣitāḥ smaḥ ||104||

svāmin mahā-manmatha-rājaṁ-manya kathā-mātra-svāmin vā ||103||

rādhe mudhā na kuru vāda-vivāda-vṛddhiṁ

jñātvā hitaṁ mad-uditaṁ mama dehi dānam |

no cen mahā-madana eṣa niśamya roṣāt

saṁśāsti vo yadi tadā mama neha doṣaḥ ||105||

mithyaivāyaṁ sṛjati nahi ced dānam etat tato’sau

preyaś-candrāvali-vara-śiraḥ-śāpam aṅgīkarotu |

smitvā govardhana-giri-darī-gehinī raṅgiṇītthaṁ

vācaṁ lāsyaṁ sakhi vidadhati hāsayāmāsa goṣṭhīm ||106||

anena dāna-līlā-prasaṅgānte govardhana-giri-guhāyāṁ bhāvi vilāsaḥ sūcitaḥ ||106||

śuddhā vibhāti ca dhiyā śubhayā viśākhā

vaidagdhya-narma-nipuṇā bhavad-antaraṅgā |

tasmāt tayā saha vicārya vicārya-kāryaṁ

kuryāḥ pramatta-lalitā-matim āśu muñca ||107||

dānīndra-candra bhavataḥ stavato yato’haṁ

prāptā sukhaṁ tad iha te’pi sukhāni dātrī |

draṣṭuṁ bhavan-madhura-dhārṣṭya-bhujaṅga-nṛtyam

utkābhimanyu-garuḍaṁ tarasānayāmi ||108||

evaṁ nigadya rabhasān mahasātihṛdya-

ramyā mahiṣṭha-guṇa-narmabhir adya sadyaḥ |

sadmāni padma-vadanā calituṁ samutkā

ruddhā haṭhena haṭhinā harinā viśākhā ||109||

saṁrakṣya dharmam abalāḥ sa-balād amuṣmāt

kāmād vimukta-kula-karma-samasta-dharmāt |

vyāghuṭya yāta gṛham eva satītvavatyaḥ

kiṁ vā ghaṭīr iha samarpya suyāga-śālam ||110||

atra svābhilāṣa-pakṣa evaṁ vyākhyeyam—satītvam adhikaṁ manyadhve cet, gṛhaṁ pratyāvartadhvaṁ, śyāma-prītir adhikā cet, ghaṭṭa-catvare ghṛta-ghaṭīḥ parityajya surata-yajña-mandiraṁ gacchateti ||110||

citroktam ittham adhigatya ruṣeva tuṅga-

vidyā jagāda kuṭila-bhruvam unnayantī |

jātyātibhītatara-gopaka-vākya-mātrān

mugdhe mudhaiva katham atra bibheṣi citre ||111||

rādhā sadā jayati goṣṭha-vanādhināthā

tasyāḥ pracaṇḍa-sacivā lalitā ca śūrā |

paśyādya tad-vana-vināśaka-go-karārthaṁ

baddhvā nayāmi madhumaṅgala-bhaṇḍa-vipram ||112||

śrutvā tadīya-vacanaṁ madhumaṅgalaṁ taṁ

bhītyā tadātma-savidhe subalādi-madhye |

saṅkucya tatra cakitaṁ cakitaṁ vasantaṁ

caṇḍaṁ jagāda vihasan sakhi kṛṣṇa-candraḥ ||113||

mā bhair mahā-kṣiti-surottama mad-vidhasya

sākṣād amuṣya narasiṁha-varasya dṛṣṭyā |

caṇḍī pracaṇḍa-lalitāpi ca tuṅgavidyā

sā bhairavī drutam apaiṣyati vīta-vastrā ||114||

tūrṇaṁ hiraṇya-kaśipuṁ bhagavan nṛsiṁha

candrāvalī-kaṭu-kucaṁ nakharair vidārya |

prahlādam ullasitam āśu kuru tvam ity ā-

karṇyaiṣa valgu lalitā-lapitaṁ jahāsa ||115||

ced gantum icchasi sakhī-nikareṇa sārdhaṁ

rādhe samṛddha-dhana-bhūṣaṇa-lobhatas tvam |

tad gaccha kintu laliteha mamāccha-kacche

saṁrakṣyatāṁ pratinidhiḥ punar eṣi yāvat ||116||

pāpena kena mahatā rata-hiṇḍakena

haste tavaiva vidhinā bata pātitāḥ smaḥ |

kintv adya paśya tarasā vacasāṁ tavaiṣāṁ

śāstiṁ prasiddha-lalitāṁ[[7]](#footnote-8) dadatī kilāsmi ||117||

iti taṁ pratibhāṣya karkaśaṁ

lalitā roṣa-kaṣāya-rūṣitā |

nikaṭe kapaṭaiḥ sakhī-gaṇān

avadat sundari sā rasonmadā ||118||

āryām ihānayatu tūrṇam itā sudevī

citrācireṇa kuṭilāṁ jaṭilāṁ sa-putrām |

vṛndottamaṁ sapadi yajñika-vipram ekam

ālokituṁ naṭanam asya naṭendra-bhartuḥ ||119||

itthaṁ tayā lalitayā lapitaṁ sa-roṣam

ākarṇya goṣṭha-ramaṇī-dhṛta-citta-vṛttiḥ |

īṣad vihasya dara vīkṣya ca rādhikāṁ tāṁ

saṁvyājahāra ruciraṁ sakhi goṣṭha-candraḥ ||120||

garvād yasya madīya-dānam aniśaṁ yuṣmābhir ullaṅghyate

manye’haṁ ca tṛṇāya naiva kuṭile dānair alaṁ tasya vaḥ |

paśyādyaiva tad eva navya-vikasat-tāruṇya-ratno mayā

vakṣoje paribhūya śūra-lalitāṁ rādhe’dhunā luṇṭhyate ||121||

ity ālapya smara-vilasitaiḥ spraṣṭum utke mukunde

bhītyevaitās tata ita uta smera-vaktrāravindāḥ |

krūraṁ tiryaṅ-nayana-naṭanaiḥ śaśvad ālokayantyaḥ

premāndhās taṁ priya-sakhi rasenāpasasruḥ samantāt ||122||

nityaṁ rājānvati janapade divya-gavyopahārair

yātāyātaṁ vidadhati janā goṣṭhataḥ koṭi-saṅkhyāḥ |

naitebhyaḥ kiṁ spṛhayati bhavān dānam ādātum etat

satyaṁ te ced vraja-giri-vane ghaṭṭa-paṭṭādhipatyam ||123||

iti prakaṭa-rādhikā-vacanam ākalayya prabhur

naṭan-nayana-bhaṅgībhir niṭilam īṣad uccālayan |

aśeṣa-rasikāgraṇīḥ sukha-bhareṇa rājyan-manās

tathāpi bahir uddhasann iva jagāda gāndharvikām ||124||

anyebhyo’pi pramada-madhunā matta-cittāḥ śṛṇudhvaṁ

gṛhṇāmy etan niravadhi mudā rāja-mārge vrajadbhyaḥ |

yūyaṁ tyaktvā tad anudivasaṁ gūḍham atrāvrajantīty

evaṁ śrutvā nija-cara-mukhān manmathaś cakravartī ||125||

mām ānīyāntikam atha ruṣā bhartsayitvā samantād

ugraṁ dattvā śapatham aham āśikṣitas tena śaśvat |

tūrṇaṁ gacchan tvam iha sagaṇo ghaṭṭa-vidhvaṁsiṇīs tā

vadhvā śāstiṁ sapadi vidadhan mat-puraḥ prāpayeti ||126||

tataḥ kumbhān samuttarya nirvṛtā api tāḥ param |

nirviṇṇā iva bhaṅgyaiva viviśur bhū-bhṛtas tale ||127||

ity-ādi-tan-madhura-keli-vilāsa-vārtā

pīyūṣam ullasita-karṇa-puṭair nipīya |

ānandataḥ pulaka-gadgada-rāva-cāru

saṁvyājahāra mṛdu kundalatā tadānīm ||128||

śaśvat tayor atula-keli-kalāmṛtāni

kāmaṁ dhayanty api manāg api naimi tṛptiṁ

tasmāt punaḥ kathaya sundari kiṁ tato’bhūd

etat tad uktam adhigamya jagāda sā ca ||129||

śrutvā tayor dayita-dāna-vihāra-vārtām

ārtā tad īkṣitum alakṣitam āgatotkā |

nāndīmukhī nibhṛta-kuñja-gṛhe praviṣṭā

dṛṣṭvādbhutaṁ sadasi sādbhutam ājagāma ||130||

tāṁ vīkṣya tatra sakalāḥ parirabhya kāmam

āmoditaḥ kathitavatya itaḥ sva-vṛttam |

kṛṣṇo’pi tal-labhanam āśu vihasya śāsyam

āśaṁsya dāna-vivṛtaṁ kathayāmbabhūva ||131||

smitvā rādhām athodvīkṣya muditāṁ rasa-vihvalām |

sānandaṁ paramānandaṁ mukundaṁ nijagāda sā ||132||

dāninn adbhuta-vastūnāṁ śrutvā dānam ihādbhutam |

tad-vākyam anvabhāvīti jīvadbhiḥ kiṁ na dṛśyate ||133||

kulīnā vratinīr etā rahaḥ saṁrakṣatas tava |

apakīrtir alaṁ vīra bhavitā gokule pure ||134||

kṛtaṁ kartavyam atraiva tad alaṁ narma-khelayā |

samūhya muñca muñcaitāḥ satraṁ gacchantu satvaram ||135||

sarvāṅgānām upari lasatā laṅgimenottamāṅge-

nāpi ślāghyaṁ mukha-vidhum imā dyotayantyo’pi dhūrtāḥ |

tasmān nīcair hṛdayam api yan nābhim ācchadayeṣur

yatnair baddhas tad iha bhavitā ko’py apūrvaḥ padārthaḥ ||136||

tasmāt pūrvaṁ nibhṛtam anayā sthāna-yugmaṁ prakāśya

prāyaḥ satyaṁ bhavati nahi vā kāryatāṁ tat-pratītiḥ |

no ced etad vivṛtim acirāt sūcakāt[[8]](#footnote-9) saṁniśamya

kruddho’smākaṁ madana-nṛpatir daṇḍam uccair vidhātā ||137||

guptīkartuṁ tad api paramaṁ vastu yat tu tvayāhaṁ

prārthya bhaṅgyā sumati lalite dātum uktvā tad-ardham |

etat kiṁ syād yad iha vicarel lekhakaḥ sūcako’sau

rājñaḥ preyān parama-matimān ujjvalaḥ prekṣako’pi ||138||

anviṣyadbhyāṁ niravadhi mama cchidram ābhyām tad-agre

vyājād etan-nibhṛta-vivṛtau jñāpitāyām avaśyam |

tīvro’tyuccair madana-nṛpatir mām itas tvādṛśībhiḥ

sārdhaṁ baddhvā nibhṛta-tamasi kṣepsyati drāg guhāntaḥ ||139||

mūrtimān eva rasa-rāḍ ujjvalaś ca mahojjvalaḥ |

vilāsi-śekharo yasya vilāsena vaśīkṛtaḥ || iti rādhā-kṛṣṇa-gaṇoddeśa-dīpikāyām |

atra nikuñja-kandarāyāṁ milanam eva saṁsūcyate ||139||

iti nāndīmukhīṁ sākṣāc chaṁsite kaṁsa-vidviṣā |

kapaṭa-krodha-viddhāddhā rādhā mādhavam abravīt ||140||

sad-dharmodyat-kamala-paṭala-prauḍha-rājīva-bandhor

gopendrasya prathita-tanayaḥ śuddha-rāmānujo’pi |

duṣṭa-dhvaṁsī svayam api vadasy āśu durbhāṣitaṁ yat

tat te sevā-kula-phalam idaṁ divya-ghaṭṭīṣu devyāḥ ||141||

anyad atra ca yat kiñcin na brūte lajjayā sakhī |

tac chṛṇu tvam iti vyājāt tuṅgavidyā jagāda tam ||142||

ātma-gahvaram abhaṅga-bhujaṅga

tvaṁ vraja drutam ito’ticañcala |

āhituṇḍika varābhimanyukaḥ

sārthakāhvaya upaiti na yāvat ||143||

yathā āhi-tuṇḍikasyāgre sarpasya cāñcalyaṁ na jāyate, tathā rādhā-pater abhimanyoḥ sakāśe atikāmukasya tasya rasa-cāñcalyam api dūrīgacched iti bāhyathārthaḥ |

svābhiyoga-pakṣe tu ātma-gahvaraṁ girirāja-gahvaraṁ gaccha, yāvan na ko’py āgacchatīti bhāvaḥ ||143||

yeṣāṁ bhrāmyati padminī phala-yugaṁ raktaṁ catuṣpaṅkajīṁ[[9]](#footnote-10)

bandhūke bhramarau vidhūṁś ca dadhatī sārdha-trayoviṁśatim |

śyāmendoḥ para-puṁsa āvakalanāt phullā bhavet sā sadā

svīya-svāmi-raver vilokana-bharan-mlānā sphuṭaṁ tāmyati ||144||

atrātiśayoktyā padminyāḥ asambhava-sambhava-kārite mahādbhutatvaṁ vyajya sva-pati-ravi-kiraṇa-samparkam asahyaṁ manyamānāyās tasyāḥ para-puruṣa-candra-kiraṇa-sahavāsena praphullatvaṁ vijñāpya virodhābhāsena parama-rasa-camatkāritvaṁ pradarśitam ||144||

iti hari-mukha-padma-kṣveli-saurabhya-sadma-

prativacana-madhūni prīṇitaitat sabhāni |

tad atiracita-bādhāpīyam āpīya rādhā

prakaṭa-rucam udārāṁ vācam ārād uvāca ||145||

kumāra bhaja dhīratāṁ na kuru durmadāc cāpalaṁ

purī nikaṭa-vartinī duradhipo’tra kaṁso balī |

atas tava hitaṁ bruve vraja-mahendra-sambandhataḥ

samūhya gahanaṁ vraja prakaṭam atra gāś cāraya ||146||

atrāpi svābhiyogaḥ—kumāraḥ kutsito māraḥ kandarpaḥ, rasa-cāñcalya-vistārasya sthānāsthāna-vicārābhāvāt | ato gahanam araṇyaṁ vraja, tatraiva tava rasa-cāñcalyaṁ yukti-yuktaṁ, tathā indriyāṇām api sucāru tarpaṇādikaṁ tatraiva bhāvīti dyotitam ||146||

mahā-madana-bhūpater ayam abhinna-dehaḥ svarāṭ

nṛśaṁsa-nṛpa-jīvitādhika-vayasya-keśy-ādikān |

vimathya dara-līlayā sphurati yo’tra goṣṭhāntare

sa eṣa tava kaṁsataḥ sakhi bibheti kiṁ me sakhā ||147||

athaiṣa pṛthu-manmatho ya iha tasya sāmāntakaḥ

sa eva laghu-manmathaḥ param amuṣya kaṁso vaśaḥ |

ato’sya lipim aṅkitaṁ sapadi tatra nītvā dadan

nṛpāt kaṭakam ānayan pati-kulāni badhnāmi vaḥ ||148||

laghu-manmathaḥ caturvyūhāntargata-pradyumnākhyaḥ śākhā-sthānīyaḥ kāma ity arthaḥ śri-kṛṣṇa-karṇāmṛtoktatvāt—kāmāvatārāṅkuram iti ||

itīha madhumaṅgalollasita-vaktra-kañja-skhalad-

vacaḥ-prasara-sauṣṭhavocchalita-sīdhu-dhārām imām |

nipīya rabhasonmada-mṛdu dadhāra hāsa-dhvaniṁ

sadaḥ-sarasi sundarī-rasika-sabhya-bhṛṅgāvalī ||149||

etat tad uktam adhigatya mṛṣā ruṣā’yaṁ

vācaṁ rucātirucirām iti tām uvāca |

dānaṁ na ced dadati me tad imā mayaiva

sārdhaṁ calantv iha mahā-madanendra-pārśvam ||150||

ko vā mahā-manasijaḥ sakhi naiva jāne

kutrāpi na śruta-caro jagatī-tale’sau |

mithyaiṣa yan mahima-nāma-balāni tasya

saṅkīrtayet tad iha vaḥ parihāsa-bhaṅgyaiḥ ||151||

ity-ādya-campakalatā-lapitaṁ tadānīm

ākarṇya gokula-vidhur vidhu-vaktra-bimbām |

rādhāṁ nirīkṣya dara bhāṣitavān sabhāyāṁ

solluṇṭham indu-vadane madano’dvitīyaḥ ||152||

atraiva hṛdya-giri-varya-visṛṣṭa-paṭṭa-

rāṣṭre virājati mahā-madanaḥ sadaiva |

tat-sevikābhir api yad bhavatībhir evam

ābhāṣyate tad iha vo mada eva hetuḥ ||153||

saṁlabhya satra-sadane gamane’dya bādhāṁ

rādhā mudhā sphurita-roṣa-rasabhiṣiktā |

tiryak-sphuran-nayana-nartana-tīvra-bāṇair

āvidhya kṛṣṇam adhunā madhu-vāg uvāca ||154||

he vīra vallava-vadhū-vadanāravinda-

mādhvīka-pāna-bharataḥ paramātiśuddha |

bhāgyāt tvayā saha yayā calitaṁ varākṣyā

bāḍhaṁ rarakṣa gṛha-dharma-kulāni saiva ||155||

atra viparīta-lakṣaṇayā solluṇṭha-vacanam idaṁ tena ca tasyāḥ iha para-kāla-dharma-jātāni sarvāṇy evāstamitānīti mahā-durbhāgyaṁ tasyāḥ sūcitam ||155||

dṛṣṭvā tayoḥ kalim analpa-rasātibaddham

ācāryayor vividha-narma-kalā-kalāpe |

śāntīcchayā vinaya-vākya-kulais tato’sau

nāndīmukhī samabhinandya hariṁ jagāda ||156||

dānīndra-māṅgalika-yajña-nimittam etāḥ

śuddhā nayanti śirasā nava-gavya-kumbhān |

dharmaṁ nirīkṣya kula-candra vimuñca tasmāt

kāmaṁ yathā bhavati te yaśasi pracāraḥ ||157||

girīndra-purataḥ sphuran-nava-sarovarasyonnata-

prasannatara-vāriṇaḥ kusuma-saṅgha-sad-gandhinaḥ |

dhvanāḍhya-khaga-saṅginaḥ parita eva sa bhūruhaiḥ

samṛddham adhikaṁ vanaṁ jayati yatra khelāspade ||158||

atroddīpana-vibhāvaḥ khalu varṇyate—

kvacit kvacana sundaraṁ raṇati matta-bhṛṅgāvalī

madhu-prasara-mandire surabhi-puṣpa-vṛndodare |

kvacit kvacana kokilāḥ kala-rutāni santanvate

rasāla-vana-mañjarī-vara-maranda-pānonmadaḥ ||159||

kvacit kvacana kekinaḥ pṛthu naṭanti kecin madāt

kvacit kvacana kecana pratinadanti cāmodinaḥ |

kvacit kvacana mādhurī-bhara-rasāla-hṛdyojjvalat-

phala-prakara-bhakṣaṇe paṭu raṭanti śārī-śukāḥ ||160||

śvas tāvad etat saraso nikuñjaṁ

etāḥ sameṣyanti mahān api tvam |

tatraiva yuktaṁ tava dānam etat

samādayiṣyāmy atha lagnikāham ||161||

yato’tra nirvartyam idaṁ hi dānaṁ

girau sthitasyāsya sarovarasya |

tad-dāna-nirvartanam ity abhikhyā

bhaviṣyatīty eva hi sā jagāda ||162||

anena tasyā vacanena tena

vihasya muktāḥ smita-cāru-vaktrāḥ |

taṁ vīkṣamāṇā nayanāñcalais tāś

celur mudā yajña-gṛhāya pūrṇāḥ ||163||

atra pūrṇāḥ ity anena pūrṇa-manorathā ity arthe āyāte śrī-dāna-keli-kaumudy-ukta-diśā śrī-rādhā-mādhavayos tatraiva rahaḥ-keli-kuñje lalitādibhiḥ praveśaḥ kāritaḥ | nibhṛta-vilāsa-samāpanānte ca bahir āgatau yugala-kiśorau | tad-anantaraṁ ca tā muktā iti jñeyam | sarvaṁ samañjasaṁ ceti dik | uktaṁ ca, śrī-dāsa-gosvāmibhir dāna-nirvartana-kuṇḍāṣṭake—

nija-nija-nava-kuñje guñji-rolamba-puñje

praṇayi-nava-sakhībhiḥ sampraveśya priyau tau | (6) ity-ādinā ||162||

kṛṣṇākṣi-matta-madhupe nija-dṛṣṭi-bhṛṅgīṁ

bhaṅgyā parisphurad-anaṅga-taraṅgitāṅgī |

grīvārdha-bhaṅga-ruciraṁ dara yojayantī

smitvāli-varga-valitā calitātha rādhā ||163||

tadaiva tāsāṁ mukha-paṅkajānāṁ

smita-sphuran-mañju-maranda-bindum |

netrānta-vaktreṇa piban nitāntaṁ

mukunda-bhṛṅgo mudam āpa so’pi ||164||

tato vayasyaiḥ saha nāgaro’sau

govardhanādreḥ śiraso’vataṁsaḥ |

gāś cārayan dāna-kathāmṛtaṁ tat

kurvan mitho modam avāpa kṛṣṇaḥ ||165||

kāntyā diśo daśa muhur guru gaurayantī

bhrājad-dṛg-anta-naṭanair atinīlayantī |

sāpi smitārdha-kalayā pariśuklayantī

vārtāmṛtair madhurayanty uru-satram āpa ||166||

praṇamya gavyaṁ vinayena divyaṁ

pradāya tebhyo vara-bhūṣaṇādi |

saṁlabhya ramyāṇi punaḥ sva-kuṇḍam

āsādya tās tat-kathayā vijahruḥ ||167||

rejus tāḥ prema-saubhāgya-saundaryādi-guṇa-śriyā |

sārair muni-varāl labdhair bhūṣaṇaiś ca vibhūṣitāḥ ||168||

rādhā mahā-prema-rasābhiṣiktā

smara-kriyā-śāstra-viśāradā sā |

suvihvalā sāttvika-mukhya-bhāvaiḥ

priyaṁ jagau prāṇa-sakhī vṛtoccaiḥ ||170||

trailokya-varti-nava-dampati-mūrdhna-ratnaṁ

dagdha-smarāṅga-ghaṭanonnata-siddha-tantram |

līlā-vilāsa-nava-sarjana-vedhasaṁ tad

yugmaṁ na varṇayitum abja-bhavo’pi śaktaḥ ||171||

iti vilasita-vārtāṁ kundavallī rasāktāṁ

rahasi pariniśamyānanda-sindhau nimagnā |

drutam atha nija-sakhyā sā samṛddhā tayāddhā

tad iha mithuna-ratnaṁ draṣṭum utkā cacāla ||172||

dadhy-ādi-dāna-nava-keli-rasābdhi-madhye

magnaṁ navīna-yuva-ratna-yugaṁ vrajasya |

narmāli-hṛdyam udita-dyuti-gaura-nīlam

andho’pi lubdha iva lokitum utsuko’smi ||173||

rādhā-mādhavayor dāna-keli-cintāmaṇiṁ girau |

labdham andhena vīkṣantāṁ śrīmad-rūpa-gaṇāḥ priyāḥ ||174||

andhenety anena svasya darśanāsāmarthaṁ dainyena jñāpitam | śrīmad-rūpa-gosvāmi-caraṇāravindānugata-rasika-janā evāsya grantha-ratnasya tātparyāvadhāraṇāyālam ity api dyotitam anenādhikārī nirṇayo’pi kṛtaḥ ||174||

ādadānas tṛṇaṁ dantair idam yāce punaḥ punaḥ |

śrīmad-rūpa-padāmbhoja-rajo’haṁ syāṁ bhave bhave[[10]](#footnote-11) ||175||

vividha-rasa-siddhānta-sāgaraṁ pradarśya niṣpratyūha-rasa-niṣpattau tathā rasa-rāji supariveṣāne cādvitīyāḥ śrīmad-rūpa-gosvāmī-pādāḥ khalu gauḍīya-vaiṣṇava-mātrāṇām eva jīvātavaḥ | kim uta teṣāṁ tac caraṇāravindaika-śaraṇānāṁ śrī-dāsa-gosvāmi-mahānubhāvānām iti jñeyam ||175||

prerito lalitā-śaktyā mohāndha-matir apy ayam

mūla-granthasya tātparya-vyākhyāyāṁ labdha-sāhasaḥ ||

tat-pāda-nalinī-dhūli-kāruṇya-leśa-lubdhakaḥ

yad atra prālapaṁ mūḍhaḥ kṣamantāṁ te kṛpābdhayaḥ

vasu bāṇamatī śāke gaja-candra-samanvite |

navadvīpe nivasatā kenāpy alaṁ kṛto’nvayaḥ ||

*iti dāna-keli-cintāmaṇiḥ samāptaḥ*

1. pañcālikā. [↑](#footnote-ref-2)
2. kalibhiḥ [↑](#footnote-ref-3)
3. ladle [↑](#footnote-ref-4)
4. kauṭilya-lalita-mānasyodāharaṇam. [↑](#footnote-ref-5)
5. cora [↑](#footnote-ref-6)
6. caurī [↑](#footnote-ref-7)
7. śāstiṁ lalitayā dāsyamānatvena tasyā eva tat-karaṇe prasiddhatvāt prasiddha-lalitāṁ. athavā, śāstiṁ dadaty asmi prasiddhāṁ pracaṇḍa-svabhāva-viśiṣṭāṁ lalitāṁ tad-rūpāṁ. [↑](#footnote-ref-8)
8. guptacaraḥ [↑](#footnote-ref-9)
9. catuṣpaṅkajīṁ arthāt dvau hastau dvau pādau ca iti haridāsadāsaḥ. [↑](#footnote-ref-10)
10. dhūliḥ syāṁ janma-janmani iti pāṭhāntaram. [↑](#footnote-ref-11)